Luiperd verras mense wat na Panga soek | Netwerk24
Deur Jackie Kruger 26 Februarie 2021 17:52
Panga die Rottweiler. Foto: Rottweiler South Africa/Facebook
Die lede van 'n soekgeselskap wat 'n plaasgebied tussen Sutherland en Matjiesfontein fynkam op soek na Panga, 'n Rottweiler wat op 8 Februarie vermis geraak het, het hulle Donderdag in 'n luiperd vasgeloop.
'n Beloning van R10 000 is aangebied vir inligting wat tot Panga se opsporing sal lei. Henk Oosthuizen, 'n vlieënier van Durbanville, het Donderdagmiddag ook weer saam met 'n groep spoorsnyers kom help soek as deel van pogings deur die Facebook-groep Rottweiler South Africa om Panga op te spoor.
Oosthuizen het ook verlede week die groep vanuit sy vliegtuig bygestaan. Hommeltuie is ook al gebruik. Die soektog het Vrydag voortgegaan.
Die luiperdspore wat Donderdag gevind is. Foto: Rottweiler South Africa/Facebook
Ada Coetzee, Panga se eienaar, sê sy was Donderdag 15 km van hul huis om by 'n verlate opstal te soek.
"Dit was so grillerig, want die bosse is teen die huis. Daar was niks spore nie en ek het gery.
"Net ná my was die spoorsnyers daar en het hulle luiperdspore daar gekry. Terwyl hulle nog gekyk het, het die luiperd te voorskyn gekom. Hy het my heelwaarskynlik dopgehou."
Volgens die Facebookgroep is dit nie bekend wie die grootste geskrik of die eerste padgegee het nie, die luiperd of die spoorsnyers.
Droë bene van 'n bok is ook gevind. Foto: Rottweiler South Africa/Facebook
Die terrein soos vanuit Henk Oosthuizen se vliegtuig gesien. Foto: Rottweiler South Africa/Facebook
Die soekgeselskap het ook die oggend op bobbejaanspore en ou, droë bene van 'n bok afgekom. Daar is nog geen teken van Panga nie en geen sleepmerke is gevind nie.
Dinsdag het die soekgeselskap swart hare, vermoedelik van Panga, op 'n grensdraad gekry, asook nog luiperdspore, 'n dooie bobbejaan onder 'n bos en 'n klip wat bloed op het wat sowat agt dae gelede daar beland het. Daar is geen aanduiding dat dit Panga se bloed is nie.
Op 8 Februarie is Panga en nog 'n Rottweiler, Unja, omstreeks 03:30 uit Cloete se plaashuis gelaat om 'n draai te gaan loop.
Volgens haar was daar koedoes naby toe Panga-hulle uitgegaan het. Hulle vermoed 'n luiperd was agter die koedoes aan en dat Panga tussenbeide gekom het.